কিছু সময়ের মধ্যে গাড়ি আজমিরীগঞ্জে পৌঁছে গেল। এখানে জোহর ও আসরের নামাজ আদায় করে আমরা শহীদের বাড়ির দিকে পায়ে হেঁটে অগ্রসর হচ্ছিলাম। উপজেলা সদরের মধ্যেই বাড়ি। প্রায় এক কিলোমিটার হাঁটার পর শহীদের বাড়িতে উপস্থিত হলাম। দুই-একজন ভাই আমাকে কয়েকজনের সাথে পরিচয় করিয়ে দিলেন কেন্দ্রীয় মেহমান বলে। প্রথমেই সাক্ষাৎ হলো শহীদ মাসুদ ভাইয়ের গর্বিত পিতা মাওলানা হাবিবুর রহমানের সাথে। নিজেকে আমার বড় অপরাধী মনে হচ্ছিল। কিন্তু সারাক্ষণ যে চিন্তা আমায় তাড়িয়ে বেড়াচ্ছিল শহীদের পিতার সাথে সাক্ষাতে সে চিন্তার বাঁধ ভাঙে। যখন দেখলাম পুত্রহারা পিতার চোখে কোনো অশ্রু নেই বরং আমাদের হাসিমুখে বরণ করে নিলেন এবং কেমন আছেন প্রশ্ন করতেই জবাব দিলেন ‘আলহামদুলিল্লাহ ভালো আছি।’ এখানেই শেষ নয়, শহীদের পিতা আরো বললেন, ‘আমি সত্যিই গর্বিত একজন শহীদের পিতা হতে পেরে। আল্লাহর নিকট দোয়া করি তিনি যেন আমার সন্তানের জীবনের বিনিময়ে কেন্দ্রীয় নেতৃবৃন্দের আশু মুক্তির ব্যবস্থা করেন। অতঃপর তিনি তুলে ধরলেন মিসরের ইসলামী আন্দোলনের কথা। মিসরে ইসলামী আন্দোলনের জন্য অসংখ্য তরুণ প্রাণ দিয়েছিলো, তাই একই উদ্দেশ্যে আমার ছেলেও জীবন দিয়েছে এতে ক্ষতি কোথায়? বরং তার জীবনের বিনিময়ে যদি এ দেশে ইসলামী বিপ্লব হয় তাহলেইতো সার্থকতা।’